
Betegtájékoztató: Információk a felhasználó számára

Nodoryl Complex 200 mg/30 mg/20 mg tabletta
Nodoryl Complex 400 mg/60 mg/40 mg tabletta

metamizol-nátrium-monohidrát, koffein, drotaverin-hidroklorid

Az Nodoryl Complex tabletta kórosan alacsony fehérvérsejtszámot (agranulocitózist) okozhat, ami súlyos és életveszélyes fertőzésekhez vezethet (lásd 4. pont).
Azonnal hagyja abba a gyógyszer alkalmazását és forduljon orvoshoz, ha a következő tünetek bármelyikét észleli: láz, hidegrázás, torokfájás és fájdalmas sebek az orrban, a szájban, a torokban, vagy a nemi szerveken, vagy a végbéltájékon.
Ha Önnél korábban már előfordult metamizol vagy ehhez hasonló gyógyszerek alkalmazása miatt agranulocitózis, soha többé nem alkalmazhatja ezt a gyógyszert (lásd 2. pont).

Mielőtt elkezdi alkalmazni ezt a gyógyszert, olvassa el figyelmesen az alábbi betegtájékoztatót, mert az Ön számára fontos információkat tartalmaz.
Ezt a gyógyszert mindig pontosan a betegtájékoztatóban leírtaknak, vagy az Ön kezelőorvosa vagy gyógyszerésze által elmondottaknak megfelelően szedje.
· Tartsa meg a betegtájékoztatót, mert a benne szereplő információkra a későbbiekben is szüksége lehet.
· További információkért vagy tanácsért forduljon gyógyszerészéhez.
· Ha Önnél bármilyen mellékhatás jelentkezik, tájékoztassa kezelőorvosát vagy gyógyszerészét. Ez a betegtájékoztatóban fel nem sorolt bármely lehetséges mellékhatásra is vonatkozik. Lásd 4. pont.
· Feltétlenül tájékoztassa kezelőorvosát, ha tünetei 3 napon belül nem enyhülnek, vagy éppen súlyosbodnak.

A betegtájékoztató tartalma:
1.	Milyen típusú gyógyszer a Nodoryl Complex 200 mg/30 mg/20 mg tabletta és a Nodoryl Complex 400 mg/60 mg/40 mg tabletta (a továbbiakban Nodoryl Complex tabletta) és milyen betegségek esetén alkalmazható?
2.	Tudnivalók a Nodoryl Complex tabletta alkalmazása előtt
3.	Hogyan kell alkalmazni a Nodoryl Complex tablettát?
4.	Lehetséges mellékhatások
5	Hogyan kell a Nodoryl Complex tablettát tárolni?
6.	A csomagolás tartalma és egyéb információk


1.	Milyen típusú gyógyszer a Nodoryl Complex tabletta és milyen betegségek esetén alkalmazható?

A Nodoryl Complex tabletta hatóanyagai a metamizol-nátrium-monohidrát, koffein és a drotaverin-hidroklorid.
Erős vagy egyéb kezelésre nem reagáló fejfájás, illetve enyhe és közepes erősségű migrénes roham kezdeti szakaszában a fájdalom csillapítására szolgáló kombinált készítmény.

Keresse fel kezelőorvosát, ha tünetei 3 napon belül nem enyhülnek, vagy éppen súlyosbodnak.


2.	Tudnivalók a Nodoryl Complex tabletta alkalmazása előtt

Ne szedje a Nodoryl Complex tablettát
· ha allergiás a metamizolra, a koffeinre, a drotaverinre, illetve egyéb pirazolon‑származékokra (például fenazon, propifenazon, izopropil-aminofenazon) vagy pirazolidinekre (például fenilbutazon, oxifenbutazon) vagy a gyógyszer (6. pontban felsorolt) egyéb összetevőjére;
· ha Önnél korábban már előfordult, hogy a metamizol vagy egyéb hasonló gyógyszerek, úgynevezett pirazolon-származékok vagy pirazolidin-származékok, a fehérvérsejtek egyik típusának, a granulociták számának jelentős csökkenését okozták;
· ha Önnek csontvelőműködési rendellenessége (például daganatellenes kezelést követően), vagy a vérsejtjei képződését, vagy azok működését befolyásoló betegsége van;
· ha korábban bármikor allergiás reakciót, például súlyos bőrreakciót tapasztalt ettől a gyógyszertől (lásd 4. pont);
· bizonyos fehérvérsejtek (granulociták) jelentősen csökkent száma (<1500/mm3) esetén;
· ha a fájdalomcsillapítók – mint az acetilszalicilsav, paracetamol, diklofenák, ibuprofén, indometacin, naproxén – alkalmazása hörgőgörcsöt vagy más túlérzékenységi reakciót (például csalánkiütés, orrüreggyulladás, vizenyő) váltott ki Önnél;
· egyes anyagcsere-betegségekben, mint például a hepatikus porfíria (porfíriás rohamok kiváltásának kockázata), valamint örökletes glükóz-6-foszfát-dehidrogenáz-enzim-hiány esetén;
· ha súlyos májelégtelenség, veseelégtelenség vagy szívelégtelenség áll fenn Önnél (alacsony perctérfogat szindróma);
· terhesség utolsó három hónapjában;
· 14 éves vagy annál fiatalabb gyermek és serdülő.

Figyelmeztetések és óvintézkedések
A Nodoryl Complex tabletta alkalmazása előtt beszéljen kezelőorvosával vagy gyógyszerészével.

Kórosan alacsony fehérvérsejtszám (agranulocitózis)
A Nodoryl Complex tabletta agranulocitózist okozhat, ami a granulocitáknak nevezett, a fertőzések leküzdésében fontos szerepet játszó fehérvérsejtek kórosan alacsony szintje (lásd 4. pont).
Azonnal hagyja abba a metamizol alkalmazását és forduljon orvoshoz, ha a következő, tünetek bármelyikét észleli, mivel ezek agranulocitózisra utalhatnak: hidegrázás, láz, torokfájás és fájdalmas sebek a nyálkahártyán az orrban, a szájban, a torokban, a nemi szerveken vagy a végbéltájékon. Kezelőorvosa vérvizsgálatot fog előírni a vérsejtek számának meghatározása céljából.
Ha a metamizolt lázcsillapítás céljából alkalmazza, akkor lehet, hogy a kialakulóban lévő agranulocitózis néhány tünete észrevétlen marad. Hasonlóképpen, ha Ön antibiotikumot is kap, akkor az egyes tüneteket el is fedhet.
Az agranulocitózis a Nodoryl Complex tabletta alkalmazása során bármikor kialakulhat, akár röviddel azután is, hogy már abbahagyta a metamizol alkalmazását.
Az agranulocitózis akkor is kialakulhat Önnél, ha korábban a metamizol alkalmazása semmilyen problémát nem okozott.

A metamizol okozta súlyos allergiás reakciók kialakulásának a lehetősége különösen magas és ezért fokozott elővigyázatossággal alkalmazható:
· asztmában – különösen az asztmát kísérő, polippal együttjáró orrmelléküreg-orrnyálkahártya-gyulladásban is szenvedő betegek esetében;
· idült csalánkiütéses betegeknél;
· színezőanyagokkal (például tartrazin) vagy tartósítószerekkel (például benzoátok) szembeni allergia esetén (bőrelváltozások, viszketés kíséri);
· alkohollal szembeni túlérzékenység esetén (kis mennyiségű szeszesital fogyasztásakor is tüsszögés, könnyezés, az arc kivörösödése jelentkezik). 

A kezelést azonnal abba kell hagyni és orvoshoz kell fordulni: 
· általános rossz közérzet, fertőzés, szűnni nem akaró láz, bőrvérzések, vérzés, sápadtság jelentkezésekor (a vörösvértestek és fehérvérsejtek, és a vérlemezkék alacsony számára utaló tünetek);
· súlyos bőrreakciók kialakulása esetén: metamizol-kezeléssel összefüggésben súlyos bőrreakciókról, többek között Stevens–Johnson-szindrómáról, toxikus epidermális nekrolízisről, valamint olyan gyógyszerreakcióról számoltak be, amely bizonyos fehérvérsejtek (eozinofilek) számának emelkedésével és testi tünetekkel jár (DRESS-szindróma). Hagyja abba a metamizol alkalmazását, és azonnal forduljon orvoshoz, ha a 4. pontban leírt, az említett súlyos bőrreakciókkal kapcsolatos tünetek bármelyikét észleli. Ha valaha is súlyos bőrreakciót észlelt magán, a továbbiakban soha nem folytathatja a Nodoryl Complex tabletta-kezelést (lásd 4. pont).

Szigorú orvosi ellenőrzés szükséges:
Egyedileg előforduló, vérnyomáseséssel járó reakciók esetén: 
· alacsony vérnyomású betegek, keringési instabilitás, kezdődő keringési elégtelenség, folyadékvesztés vagy kiszáradás esetén,
· magas láz esetén, 
· súlyos szívkoszorúér-betegség, agyat ellátó vérerek szűkülete esetén.

Májbetegségek 
Májgyulladást jelentettek metamizolt szedő betegeknél. A májgyulladás tünetei a kezelés kezdetétől számított néhány napon vagy néhány hónapon belül jelentkeztek. Hagyja abba a Nodoryl Complex alkalmazását, és forduljon kezelőorvosához, ha májbetegség tünetei jelentkeznek Önnél, mint például émelygés (hányinger vagy hányás), láz, fáradtság, étvágytalanság, sötét színű vizelet, világos színű széklet, a bőr és a szemfehérje besárgulása, bőrviszketés, bőrkiütés vagy a fájdalom a gyomortájon (a has felső részén). Kezelőorvosa ellenőrizni fogja a májfunkciókat. Ne szedje a Nodoryl Complex tablettát, ha metamizol-tartalmú gyógyszer szedése során korábban jelentkezett már Önnél májbetegség.

További figyelmeztetések:
A metamizol alkalmazása bizonyos laboratóriumi vizsgálatok eredményeit befolyásolhatja (például szérum-kreatininszint, trigliceridszint, HDL-koleszterin-szint, húgysavszint mérésekor).

Egyéb gyógyszerek és a Nodoryl Complex tabletta
Feltétlenül tájékoztassa kezelőorvosát vagy gyógyszerészét a jelenleg vagy nemrégiben szedett, valamint szedni tervezett egyéb gyógyszereiről.

Metamizol-tartalom miatt:
Együttes adagolását kerülni kell:
· metotrexáttal (egyes daganatos betegségek, valamint pikkelysömör kezelésére szolgáló gyógyszer), mivel – különösen idős betegek esetében – a metotrexát szintje túlzottan megnövekedhet a vérben.

Óvatossággal alkalmazható együtt az alábbi gyógyszerekkel:
· alacsony adagokban, szív- és érrendszeri betegségek megelőzése céljából szedett acetilszalicilsavval, mivel csökkenhet az acetilszalicilsav vérrögképződést gátló hatása;
· bupropionnal (depresszió kezelésére alkalmazott, vagy a dohányzásról történő leszokást elősegítő gyógyszer), mivel a bupropion vérszintje csökkenhet;
· ciklosporinnal (szervátültetést követően a beültetett szerv kilökődésének megakadályozására alkalmazott gyógyszer), mivel a ciklosporin vérszintje csökkenhet;
· efavirenz (HIV/AIDS kezelésére alkalmazott gyógyszer);
· metadon (tiltott kábítószerek [opioidok] által kiváltott függőség kezelésére alkalmazott gyógyszer);
· valproát (epilepszia vagy bipoláris zavar kezelésére alkalmazott gyógyszer);
· takrolimusz (szervátültetést követően a beültetett szerv kilökődésének megakadályozására alkalmazott gyógyszer);
· szertralin (depresszió kezelésére alkalmazott gyógyszer).

Koffein-tartalom miatt:
· fokozza a szalicilátok és egyes nem-szteroid gyulladásgátlók felszívódását;
· nagyobb adagokban ellensúlyozza az egyes szorongásoldó gyógyszerek (benzodiazepinek) okozta álmosságot és szellemi lassúságot;
· a cimetidin (gyomorsavtermelést gátló gyógyszer), a szájon át szedett fogamzásgátlók, a ciprofloxacin (antibiotikum), a verapamil és a mexiletin (szívritmusszabályzók), valamint a diszulfirám (alkoholfüggőség kezelésére alkalmazott gyógyszer) pedig növelik a koffein vérszinjét;
· nagyobb adagokban csökkenti a teofillin kiürülését és fokozza a hatását;
· egyes izomlazítók (idrocilamid) együttes adása tilos, mert gátolják a gyógyszer koffein hatóanyagának átalakulását;
· a nikotin fokozza a koffein kiürülését.

Drotaverin-tartalom miatt:
· levodopával együtt adva, annak Parkinson-kór tüneteit csökkentő hatását gyengíti, illetve a vázizommerevség és a remegés súlyosbodhat.

A Nodoryl Complex tabletta egyidejű bevétele étellel, itallal és alkohollal
Alkalmazása alatt szeszesital fogyasztása kerülendő, mivel az alkohol hatását erősítheti.

Terhesség, szoptatás és termékenység
Ha Ön terhes vagy szoptat, illetve ha fennáll Önnél a terhesség lehetősége vagy gyermeket szeretne, a gyógyszer alkalmazása előtt beszéljen kezelőorvosával vagy gyógyszerészével.

Metamizol-tartalma miatt:

Terhesség
A terhesség első három hónapjában történő metamizol-alkalmazással kapcsolatos rendelkezésre álló adatok száma korlátozott, de nem mutatnak magzatkárosító hatást. Bizonyos esetekben, ha más kezelési lehetőség nincs, a metamizol egyszeri adagjainak alkalmazása a terhesség első és második trimeszterében elfogadható lehet, a kezelőorvossal vagy gyógyszerésszel történt megbeszélés, és a metamizol-kezelés előnyeinek és kockázatainak gondos mérlegelése után. Általánosságban azonban a metamizol alkalmazása a terhesség első és második trimeszterében nem ajánlott.
A terhesség harmadik trimeszterében tilos alkalmazni a Nodoryl Complexet, az anyai és a magzati szövődmények (vérzés; a magzat egy fontos erének, az úgynevezett Botallo-vezetéknek a korai záródása, ami normálisan csak a születés után záródik be) fokozott kockázata miatt.

Szoptatás
A metamizol bomlástermékei jelentős mennyiségben bejutnak az anyatejbe és a szoptatott csecsemőre vonatkozó kockázat nem zárható ki. Ezért a metamizol ismételt alkalmazását különösen kerülni kell szoptatás alatt. A metamizol egyszeri alkalmazásakor javasolt az anyatej gyűjtése és kidobása az adag alkalmazását követően 48 óráig.

A készítmény hatásai a gépjárművezetéshez és a gépek kezeléséhez szükséges képességekre
A gépjárművezetői képességet és a baleseti veszéllyel járó munka végzését befolyásolhatja, ezért az orvosnak egyénileg kell meghatározni, hogy a gyógyszer milyen alkalmazása mellett szabad gépjárművet vezetni, illetve baleseti veszéllyel járó munkát végezni.
A Nodoryl Complex tabletta bevételét követően jelentkező szédülés esetén kerülje a veszélyes helyzeteket, és tartózkodjon a gépjárművezetéstől és a gépek kezelésétől.

A Nodoryl Complex 200 mg/30 mg/20 mg tabletta nátriumot tartalmaz.
A készítmény kevesebb mint 1 mmol (23 mg) nátriumot tartalmaz tablettánként, azaz gyakorlatilag „nátriummentes”.

A Nodoryl Complex 400 mg/60 mg/40 mg tabletta nátriumot tartalmaz.
Ez a gyógyszer 27,6 mg nátriumot (a konyhasó fő összetevője) tartalmaz tablettánként, ami megfelel az ajánlott, táplálékkal bevitt maximális napi nátriummennyiség 1,38%-ának felnőtteknél. 


3.	Hogyan kell alkalmazni a Nodoryl Complex tablettát?

Ezt a gyógyszert mindig pontosan a betegtájékoztatóban leírtaknak, vagy az Ön kezelőorvosa vagy gyógyszerésze által elmondottaknak megfelelően szedje. Amennyiben nem biztos az adagolást illetően, kérdezze meg kezelőorvosát vagy gyógyszerészét.
Feltétlenül tájékoztassa kezelőorvosát, ha tünetei 3 napon belül nem enyhülnek, vagy éppen súlyosbodnak.

A készítmény ajánlott adagja: 
Felnőttek és 15 éves vagy annál idősebb serdülők esetén:

Nodoryl Complex 200 mg/30 mg/20 mg tabletta
Egyszeri adagja 1-2 tabletta. Szükség esetén az egyszeri adag 24 óra alatt legfeljebb háromszor szedhető. A legnagyobb napi adag 6 tabletta.

Nodoryl Complex 400 mg/60 mg/40 mg tabletta
Egyszeri adagja ½-1 tabletta. Szükség esetén az egyszeri adag 24 óra alatt legfeljebb háromszor szedhető. A legnagyobb napi adag 3 tabletta.

Metamizol-tartalomra vonatkozó figyelmeztetések:

Idősek és rossz általános egészségi állapotú/vesekárosodásban szenvedő betegek 
Időseknél, legyengült betegeknél és csökkent veseműködésű betegeknél az adagot csökkenteni kell, mivel a metamizol bomlástermékeinek kiválasztódása meghosszabbodhat. (Lásd 2. pont Figyelmeztetések és óvintézkedések.)

Vesekárosodásban vagy májkárosodásban szenvedő betegek 
Mivel a vesekárosodásban vagy májkárosodásban szenvedő betegeknél a kiválasztás csökkent, a nagy adagok többszöri alkalmazását kerülni kell. Az adag módosítására csak rövid távú kezeléseknél nincs szükség. Hosszú távú kezelésre vonatkozóan nem állnak rendelkezésre adatok. (Lásd 2. pont Figyelmeztetések és óvintézkedések.)

Az alkalmazás módja
A tablettát szétrágás nélkül, kevés folyadékkal kell bevenni.

Ha az előírtnál több Nodoryl Complex tablettát vett be
Túladagolás esetén az alábbi tüneteket jelentették:
· hányinger, hányás, hasi fájdalom,
· szédülés, aluszékonyság, kóma, görcsrohamok, 
· veseműködés károsodására utaló tünetek, 
· vérnyomásesés (néha sokká súlyosbodhat), 
· szívritmuszavarok, szapora szívverés, 
· a vizelet vörös elszíneződése, amelyet egy ártalmatlan anyagcseretermék (rubazonsav) kiválasztása okozhat.

A gyógyszer egyik hatóanyagának, a drotaverinnek a jelentős túladagolása szívproblémákat okozhat, esetenként halálos kimenetellel.

A fenti tünetek észlelésekor azonnal forduljon orvoshoz.

Ha elfelejtette bevenni a Nodoryl Complex tablettát
A soron következő előírt adagolási időpontban ne vegyen be kétszeres adagot a kihagyott adag pótlására, mert ezzel nem pótolja a kiesett mennyiséget, viszont a túladagolás veszélyének tenné ki magát. Folytassa a kezelést az előírtak szerint.

Ha bármilyen további kérdése van a gyógyszer alkalmazásával kapcsolatban, kérdezze meg kezelőorvosát vagy gyógyszerészét.


4.	Lehetséges mellékhatások

Mint minden gyógyszer, így ez a gyógyszer is okozhat mellékhatásokat, amelyek azonban nem mindenkinél jelentkeznek. 

Leglényegesebb mellékhatásai a metamizollal szembeni esetleges egyéni allergiás reakciók, amelyek többszöri problémamentes alkalmazás után is jelentkezhetnek: 
· vérképeltérések, különösen a fehérvérsejtszám jelentős csökkenése; 
· allergiás reakciók által kiváltott életveszélyes állapot (anafilaxiás sokk, anafilaxiás/anafilaxia‑szerű reakciók, melyek súlyosak és életveszélyesek lehetnek, néha halálos kimenetellel); 
· bőrelváltozások és nyálkahártya elváltozások. 

Haladéktalanul tájékoztassa kezelőorvosát, ha az alábbi, metamizollal szembeni allergiás reakciók lépnek fel Önnél: 
Az allergiás reakciók általában az alkalmazást követő egy órán belül jelentkeznek, de órákkal később is kialakulhatnak.
· bőrtünetek, illetve nyálkahártyatünetek (viszketés, égő érzés, kipirosodás, csalánkiütés és duzzanat)
· nehézlégzés, ritkán emésztőrendszeri panaszok
Az enyhébb reakciók súlyosabb formát ölthetnek:
· vizenyővel (beleértve a gégevizenyőt is);
· csalánkiütéssel;
· hörgőgörccsel;
· szívritmuszavarral;
· vérnyomáseséssel (melyet vérnyomás-emelkedés előz meg);
· keringési elégtelenséggel;
· főként acetilszalicilsavra, illetve fájdalomcsillapítókra érzékeny asztmás betegeknél, ezek a reakciók tipikusan asztmás rohamok formájában jelentkeznek.

Azonnal hagyja abba a Nodoryl Complex tabletta szedését, ha:
· az allergiás reakciók életveszélyessé válnak: hideg verítékezés, vérnyomásesés, szédülés, gyengeség, hányinger, bőrelszíneződés és fulladás. Ehhez társulhat még arcduzzanat, viszketés, szívtáji szorítás, heves szívdobogás és a végtagok hidegérzete (anafilaxiás sokk, anafilaxiás/anafilaxia-szerű reakciók);
· kórosan alacsony fehérvérsejtszám (nagyon ritka mellékhatás [10 000-ből legfeljebb 1 beteget érinthet]) tünetei jelentkeznek: láz, hidegrázás, torokfájás, nyelési nehézség, szájüregi, orrüregi, garatüregi, valamint genitális (külső nemi szervek környéke) és végbélkörnyéki gyulladások (antibiotikum-kezelésben részesülő betegek esetén minimálisak lehetnek ezen tipikus tünetek);
· kóros vérképeltérés, vérképzőrendszeri zavarok, amelyek halálos kimenetelűek is lehetnek:
· a vörösvértestek, fehérvérsejtek számának súlyos fokú csökkenése a vérben (tünetei: általános rossz közérzet, fertőzés, szűnni nem akaró láz, bőrvérzések, vérzés, sápadtság);
· a vérlemezkeszám súlyos fokú csökkenése (fokozott vérzéshajlam és/vagy pontszerű bőrvérzések és nyálkahártyavérzések formájában jelentkezik) (nagyon ritka mellékhatás [10 000-ből legfeljebb 1 beteget érinthet]);
· súlyos bőrreakciók jelentkeznek, különösen a kezelés első heteiben (nem ismert gyakoriságú mellékhatások [a gyakoriság a rendelkezésre álló adatokból nem állapítható meg]): például
· vöröses színű, nem kiemelkedő, céltáblaszerű vagy kerek foltok a törzsön, közepükön gyakran hólyagokkal, bőrhámlás, fekélyek a szájban, a torokban, az orron, a nemi szerveken vagy a szemen. Ezeket a súlyos bőrkiütéseket láz és influenzaszerű tünetek előzhetik meg (Stevens–Johnson-szindróma, toxikus epidermális nekrolízis);
· kiterjedt kiütés, magas testhőmérséklet és megnagyobbodott nyirokcsomók (DRESS-szindróma vagy gyógyszer-túlérzékenységi szindróma).
Ezek az elváltozások életveszélyes állapotot hozhatnak létre, ezért a kezelést azonnal abba kell hagyni, és a későbbiekben sem szabad a gyógyszert újra alkalmazni.

Hagyja abba a Nodoryl Complex tabletta alkalmazását, és azonnal forduljon orvoshoz, ha az alábbi tünetek bármelyikét tapasztalja:
Émelygés (hányinger, hányás), láz, fáradtság, étvágytalanság, sötét színű vizelet, világos színű széklet, a bőr és a szemfehérje besárgulása, bőrviszketés, bőrkiütés vagy fájdalom a gyomortájon (a has felső részén). Ezek a májkárosodás tünetei lehetnek. Lásd 2. pont: Figyelmeztetések és óvintézkedések.

Egyéb mellékhatások:

Ritka mellékhatások (1000-ből legfeljebb 1 beteget érinthet): 
· az allergiás reakciók enyhébb tünetei: bőrkiütés, viszketés, égő érzés, kipirosodás, csalánkiütés és duzzanat;
· kritikusan alacsony vérnyomás (allergiás reakció egyéb tünete nem társul hozzá), vérnyomásesés
· szédülés, fejfájás, álmatlanság;
· heves szívdobogásérzés;
· székrekedés, hányinger.

Nagyon ritka mellékhatások (10 000-ből legfeljebb 1 beteget érinthet):
· veseműködés hirtelen romlása (heveny veseelégtelenség), különösen, ha korábban előfordult már Önnél vesebetegség – ennek tünetei lehetnek a vizelet mennyiségének csökkenése, vagy fehérje megjelenése a vizeletben.

Nem ismert gyakoriságú mellékhatások (a gyakoriság a rendelkezésre álló adatokból nem állapítható meg):
· hányás, gyomorirritáció, hasmenés, gyomor-bélrendszeri vérzések;
· vizelet vörös elszíneződése;
· egyedi esetekben a vese szövet közti gyulladása (akut intersticiális nefritisz) léphet fel;
· allergiás eredetű szívkoszorúér görcs (Kounis-szindróma);
· mindig ugyanazon a helyen jelentkező (úgynevezett fix) gyógyszerkiütés;
· májgyulladás, a bőr és a szemfehérje besárgulása, emelkedett májenzimszintek a vérben;
· koffein tartalma miatt, nagyobb adagok esetén
· a központi idegrendszer fokozott ingerlékenysége;
· szapora légzés és bőrpír;
· heves szívdobogásérzés, a szívverés gyorsulása, szívritmuszavar jelentkezhet, illetve
· fokozódhat a vizelet-kiválasztás.

[bookmark: OLE_LINK3][bookmark: OLE_LINK4]Mellékhatások bejelentése
Ha Önnél bármilyen mellékhatás jelentkezik, tájékoztassa kezelőorvosát, gyógyszerészét vagy a gondozását végző egészségügyi szakembert. Ez a betegtájékoztatóban fel nem sorolt bármilyen lehetséges mellékhatásra is vonatkozik. A mellékhatásokat közvetlenül a hatóság részére is bejelentheti az V. függelékben található elérhetőségeken keresztül.
A mellékhatások bejelentésével Ön is hozzájárulhat ahhoz, hogy minél több információ álljon rendelkezésre a gyógyszer biztonságos alkalmazásával kapcsolatban.


5.	Hogyan kell a Nodoryl Complex tablettát tárolni?

A gyógyszer gyermekektől elzárva tartandó!

Legfeljebb 30 °C-on, a fénytől való védelem érdekében az eredeti csomagolásban tárolandó. 

A dobozon és a buborékcsomagoláson feltüntetett lejárati idő (Felhasználható:) után ne szedje ezt a gyógyszert. A lejárati idő az adott hónap utolsó napjára vonatkozik.

Semmilyen gyógyszert ne dobjon a szennyvízbe vagy a háztartási hulladékba. Kérdezze meg gyógyszerészét, hogy mit tegyen a már nem használt gyógyszereivel. Ezek az intézkedések elősegítik a környezet védelmét.


6.	A csomagolás tartalma és egyéb információk

Mit tartalmaz a Nodoryl Complex tabletta?
A készítmény hatóanyaga: 
Nodoryl Complex 200 mg/30 mg/20 mg tabletta
200,0 mg metamizol-nátrium-monohidrátot, 30,0 mg koffeint és 20,0 mg drotaverin-hidrokloridot tartalmaz tablettánként.

Nodoryl Complex 400 mg/60 mg/40 mg tabletta
400,0 mg metamizol-nátrium-monohidrátot, 60,0 mg koffeint és 40,0 mg drotaverin-hidrokloridot tartalmaz tablettánként.

Egyéb összetevők: talkum, magnézium-sztearát, povidon, karboximetil-keményítő-nátrium, kukoricakeményítő.

Milyen a Nodoryl Complex készítmény külleme és mit tartalmaz a csomagolás?

Nodoryl Complex 200 mg/30 mg/20 mg tabletta
Fehér vagy halványsárga, hosszúkás, mindkét oldalán domború felületű, egyik oldalán sima, másik oldalán bemetszéssel ellátott tabletta.
A tabletta méretei: magasság 4,0-6,0 mm, szélesség 6,0 ± 0,2 mm, hosszúság 12,0 ± 0,2 mm.
A bemetszés csak a széttörés elősegítésére és a lenyelés megkönnyítésére szolgál, nem arra, hogy a készítményt egyenlő adagokra ossza.

Nodoryl Complex 400 mg/60 mg/40 mg tabletta 
Fehér vagy enyhén sárgás színű, hosszúkás, mindkét oldalán domború felületű, egyik oldalán „NC” jelzéssel, másik oldalán bemetszéssel ellátott tabletta.
A tabletta méretei: magasság 5,0-7,0 mm, szélesség 7,0 ± 0,2 mm, hosszúság 16,0 ± 0,2 mm.
A tabletta egyenlő adagokra osztható.

10 db vagy 20 db tabletta fehér, átlátszatlan PVC/PVdC//Al buborékcsomagolásban és dobozban.

A forgalomba hozatali engedély jogosultja és a gyártó

MEDITOP Gyógyszeripari Kft.
2097 Pilisborosjenő, 
Ady Endre utca 1.
Magyarország

Nodoryl Complex 200 mg/30 mg/20 mg tabletta
OGYI-T-24231/01	10×	PVC/PVDC//Al buborékcsomagolás
OGYI-T-24231/02	20×	PVC/PVDC//Al buborékcsomagolás

Nodoryl Complex 400 mg/60 mg/40 mg tabletta
OGYI-T-24231/03	10×	PVC/PVDC//Al buborékcsomagolás
OGYI-T-24231/04	20×	PVC/PVDC//Al buborékcsomagolás

